b"\n_START_ARTICLE_\nDjimon Hounsou\n_START_SECTION_\nVarhaisvaiheet\n_START_PARAGRAPH_\nHounsou syntyi Cotonoussa Beniniss\xc3\xa4 Albertine ja Pierre Hounsoulle. Kolmetoistavuotiaana h\xc3\xa4net l\xc3\xa4hetettiin veljens\xc3\xa4 Edmondin kanssa Pariisiin asumaan. Vuotta ennen valmistumistaan collegesta h\xc3\xa4n lopetti koulunk\xc3\xa4ynnin. Hounsou asui kadulla, kunnes muotisuunnittelija Thierry Mugler l\xc3\xb6ysi h\xc3\xa4net ja teki h\xc3\xa4nest\xc3\xa4 mallin. Mallin ty\xc3\xb6t johtivat sitten n\xc3\xa4yttelemiseen.\n_START_SECTION_\nUra\n_START_PARAGRAPH_\nHounsoun elokuvadebyytti oli elokuvassa Without You I'm Nothing. H\xc3\xa4nell\xc3\xa4 oli my\xc3\xb6s osia televisiosarjoissa Beverly Hills 90210 ja Teho-osasto sek\xc3\xa4 vierailurooli sarjassa Alias. Suuremman roolin Hounsou sai tieteiselokuvassa T\xc3\xa4htiportti._NEWLINE_Hounsoun ensimm\xc3\xa4inen huomiota her\xc3\xa4tt\xc3\xa4v\xc3\xa4 roolisuoritus oli elokuvassa Amistad vuonna 1997. T\xc3\xa4ss\xc3\xa4 Steven Spielbergin ohjaamassa elokuvassa Hounsou esitti Joseph Cinqu\xc3\xa9a. Vuonna 2000 valmistuneessa Ridley Scottin ohjaamassa elokuvassa Gladiator Hounsou esitti Jubaa, p\xc3\xa4\xc3\xa4henkil\xc3\xb6 Maximuksen yst\xc3\xa4v\xc3\xa4\xc3\xa4._NEWLINE_H\xc3\xa4n on ollut ehdokkaana muun muassa Oscar-palkinnon saajaksi elokuvista In America (2002) ja Blood Diamond \xe2\x80\x93 veritimantti (2006). 24. helmikuuta 2007 Hounsou valittiin Calvin Kleinin alusvaatemalliksi."